1 van 3 vermiste kleuters opgespoor | Netwerk24
Deur Cara-Lee Dorfling 27 Februarie 2019 20:06
Polisielede fynkam ’n vlak dam in die Motherwell-gebied, naby die veld waar die kinders vermis geraak het. Foto: Lulama Zenzile
Gemeenskapslede stap Woensdag deur die bosse in Motherwell op soek na die vermiste seuns. Foto: Lulama Zenzile
Een van die drie vermiste kleuters in Motherwell, Port Elizabeth, is Woensdagmiddag naby ’n steengroef gevind.
Die drie seuns, waarvan twee nefies is en nie boeties soos vroeër berig is nie, het Dinsdagmiddag vermis geraak.
Linamandla Zenzile (3) is Woensdagmiddag opgespoor toe hy deur werkers van die steengroef langs die pad tussen Motherwell en Uitenhage opgemerk is.
Kol. Priscilla Naidu, polisiewoordvoerder, sê die werkers het die Uitenhage-polisiekantoor ná 14:00 gekontak toe hulle die seun langs die pad sien sit.
Othandwayo Zenzile (4) Foto: Verskaf
Linamandla Zenzile (3) Foto: Verskaf
Nande Nombewu (3). Foto: Verskaf
Die polisielede het die kind gaan oplaai en na die Motherwell-polisiekantoor geneem, waar hy as een van die drie vermiste seuns uitgeken is. Hy is daarna in ’n hospitaal opgeneem om medies ondersoek te word.
Naidu sê volgens die kind het hulle Dinsdagmiddag verdwaal toe hulle gaan stap het.
Hulle het blykbaar Dinsdagnag in die bosse geslaap.
Die seuns is Dinsdag omstreeks 12:15 laas saam in ’n oop veld in die NU-29-woonbuurt naby ’n gemeenskapsaal sien speel. Omstreeks 15:00 het die ma van een van die kinders na hulle gaan soek en besef hulle is nie meer in die veld nie.
’n Soektog deur familie en vriende daardie middag was onsuksesvol. Die kinders is omstreeks 22:00 as vermis aangemeld, waarna daar met ’n volskaalse soektog begin is.
Naidu het Woensdagmiddag gesê dit is nog nie duidelik hoe Linamandla en die ander twee seuns geskei is nie.
“Die soektog is nou met mening verskerp. Die honde-eenheid fynkam die bosse rondom die gebied waar die seun gevind is. ’n Helikopter word ook in die soektog gebruik,” sê Naidu.
Othandwayo Zenzile (4), Linamandla se nefie, en Nande Nombewu (3) was teen 18:00 steeds vermis.